रविवार दोपहर 12 बजे तकरीबन दो सौ रेजीडेंट्स वसुधंरा-2बी से इंदिरापुरम थाने पहुंचे। रेजीडेंट्स ने ग्रीन बेल्ट पर कब्जा कर बनाए आश्रम और समाधि को हटाने की मांग की। पुलिस अफसरों ने मामले को प्रशासन से संबंधित बताया। प्रदर्शनकारियों ने दोपहर को डीएम आवास पर हंगामा किया। डीएम की अनुपस्थिति में एडीएम प्रशासन ने उन्हें कार्रवाई का आश्वासन दिया। एडीएम मौके पर भी गए। सीओ चतुर्थ राकेश कुमार पांडेय और इंस्पेक्टर इंदिरापुरम गोरखनाथ यादव भी फोर्स के पहुंचे। देर शाम तक साधुओं और रेजीडेंट्स से बातचीत का सिलसिला चलता रहा। सीओ चतुर्थ ने कहा कि मामला प्रशासनिक है। उच्चाधिकारियों के निर्देश पर ही कार्रवाई होगी। वहीं एडीएम प्रशासन आरके शर्मा ने जल्द समाधान निकालने की बात कही है। बता दें कि तीन मई को जूना अखाड़ा हरिद्वार से आ रहे संत गड़बड़ानंद की अर्थला फाटक के पास ट्रेन से टकराकर मौत हो गई थी। संतों ने साधु का वसुंधरा सेक्टर-2बी में ग्रीन बेल्ट पर बने आश्रम के सामने अंतिम संस्कार करते हुए समाधि बना दी थी। प्रदर्शनकारियों में संजय शर्मा, मनोज कौशिक आशा यादव, कुसुम कौशिक, राजकुमार आदि थे।